### Resume

Forvaltningen har vurderet, at der er behov for at udarbejde en ny lokalplan for erhvervsområdet ved [adresse] i Børkop for at forbedre forholdene for virksomhederne i området, de nærtliggende boliger og centerområdet i Børkop. Området er ikke fuldt udbygget, og lokalplanen skal desuden give mulighed for, at tungere virksomheder kan etablere sig i området, og at der kan etableres butikker med særlig pladskrævende varer.

### Sagsfremstilling

![](data:image/png;base64...)

Figur 1: Kort over lokalplanområdet.

Planens historik

Teknisk Udvalg besluttede på mødet 2. november 2021, pkt. nr. 245, at igangsætte udarbejdelse af lokalplan nr. 1355 og tillæg nr. 14.

Tillægget har været i fordebat fra 8. november 2021 til 22. november 2021.

Lokalplanens indhold

Lokalplanens formål er, at give nye muligheder samt forbedre forholdene for virksomhederne i området, de nærtliggende boliger og centerområdet i Børkop. Området er ca. 48,6 ha og anvendes i dag til erhvervsformål med mulighed for tilhørende boliger samt butikker.

Vejle Kommune ejer en række erhvervsgrunde i området, og har fået en konkret henvendelse om køb af en grund ved motortrafikvejsafkørslen ved [adresse] til en butik med særlig pladskrævende varer, som f.eks. en bilforhandler eller et byggemarked.

Hovedformålet med lokalplanen er, at:

Hæve miljøklassen for den sydøstlige del af erhvervsområdet, der er placeret længst væk fra boliger, fra 1-3 til 1-5. Miljøklasserne handler om, hvilken afstand der skal være mellem virksomheder og boligområder for at undgå miljøkonflikter. Miljøklasserne er afhængig af virksomhedens størrelse. Det vil sige fysiske størrelse, antal ansatte, maskiner, produktionstidspunkter mv. Den højere miljøklasse vil imødekomme efterspørgslen efter arealer til tungere virksomheder, da denne mulighed ikke er der i dag i Børkop.

Fjerne muligheden for bolig i forbindelse med virksomheden, da boliger begrænser anvendelsen til erhverv, da boliger og erhverv sammen kan give miljøkonflikter. I dag er der ejendomme i området, der kun anvendes til bolig.

Fjerne mulighed for butikker med udvalgsvarer for at fastholde og styrke [adresse], og kun give mulighed for særlig pladskrævende varer i lokalplanområdet.

Lokalplanen skal erstatte tre eksisterende lokalplaner, lokalplan nr. 1.27, 1.28 og 1.32.

Kommuneplantillæg

Der er udarbejdet et kommuneplantillæg nr. 14 der sammenlægger de fire kommuneplanrammer der gælder for lokalplanområdet til én ramme. To af rammerne er ens og de to andre rammer er stor set ens.

Miljøklassen hæves til 1-5 fra 1-3.

Den generelle højde fastsættes til 12,5 meter, hvor den i de fire rammer er henholdsvis 8,5 og 12,5 meter.

Bebyggelsesprocenten fastsættes til 50 eller at bygningernes rumfang for den enkelte ejendom ikke må overstige 3 m³ pr. m² grundareal, og det bebyggede areal må ikke overstige ½ af grundarealet. De fire rammer har i dag henholdsvis samme rumfang, eller en bebyggelsesprocent på 45 og en på 50.

Muligheden, i to af de eksisterende rammer for bolig i forbindelse med virksomheden fjernes.

Derudover tilføjes rammen muligheden for særlig pladskrævende varer.

Der har været afholdt fordebat om at give mulighed for butikker med særlig pladskrævende varer. Der indkom to bemærkninger. Den ene bemærkning vedrører ikke anvendelsesændringen, men ønsker til indholdet af lokalplanen. Den anden bemærkning er fra [adresse], Brejning Lokalråd og Pernille Østergaard. De ønsker ikke butikker med særlig pladskrævende varer, da det vil øge trafikken, og der skal ikke etableres f.eks. betonvarehandel på [adresse] sidste grønne område.

Det område, der ikke er bebygget, har været lokalplanlagt til erhverv siden 1998 og 2003, men anvendes i dag til landbrugsdrift. Der er således ikke tale om et grønt område eller et naturområde. Den forventede trafik vurderes ikke at ændres pga. den nye planlægning, da området i forvejen er planlagt for erhverv, og to af de eksisterende lokalplaner giver allerede mulighed for butikker.

På den baggrund kan forvaltningen ikke anbefale ændringer, og dermed ikke imødekomme bemærkningen.

Miljøvurdering

Forslag til lokalplan nr. 1355 og tillæg nr. 14 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalplaner, og 8 uger for lokalplaner med tillæg der har været i fordebat. Høringsperioden for lokalplanen og tillægget er 8 uger jævnfør planloven, da tillægget skal i fordebat, og dermed har særlig interesse for offentligheden.

Overtagelsespligt/Frafaldserklæring

Lokalplanområdet ejes henholdsvis af kommunen og private og er i byzone, og en frafaldserklæring er derfor ikke nødvendig.

### Sagens videre forløb

Sagen skal behandles af Økonomiudvalget og byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Lokalplanområdet er et eksisterende planlagt erhvervsområde, hvor der ikke gives mulighed for mere byggeri, og der gives mulighed for højere miljøklasser. Lokalplanen samler dermed mange typer af erhverv i et eksisterende område med let adgang til motortrafikvejen.

Dette medvirker til at reducere lokalplanens forventede klimaaftryk.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for byrådet, at forslag til lokalplan nr. 1355 og tillæg nr. 14 til Kommuneplan 2021-2033 vedtages og offentliggøres i 8 uger. |

### Beslutning

Anbefalet.